โบรกฯเชียร์ “ซื้อ” ORI ขานรับพรีเซลล์ 5 เดือนแรกพุ่ง 9 พันลบ. เคาะเป้าใหม่ 7.30 บ.
โบรกฯเชียร์ “ซื้อ” ORI ขานรับพรีเซลล์ 5 เดือนแรกพุ่ง 9 พันลบ. เคาะเป้าใหม่ 7.30 บ.
9 มิ.ย. 2563

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ เกี่ยวกับบริษัทจดทะเบียนในตลาดหลักทรัพย์ที่มีความน่าสนใจในการลงทุน เพื่อนำมาเสนอกับนักลงทุน
โดยวานนี้ (9 มิ.ย.63) บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI พร้อมปรับราคาเป้าหมายขึ้นเป็น 7.30 บาท อิง 2563 PER ที่ 7.8 เท่า (+0.5SD above 4-yr average PER) เนื่องจากปรับกำไรปี 2563 ขึ้น และ re-rate targeted PER ขึ้น (จากเดิมที่ 5.50 บาท อิง 2563 PER ที่ 6.8 เท่า)
ทั้งนี้ ฝ่ายวิจัยมีมุมมองเป็นบวกมากขึ้นต่อ outlook ของ ORI หลังจากการประกาศตัวเลข presales เดือน พ.ค.63 ที่ยังทำได้โดดเด่นที่ 2.4 พันล้านบาท เป็นระดับสูงสุดของปี ทำให้ 5 เดือนแรกปีนี้สามารถทำ presales ได้ 9 พันล้านบาท เพิ่มขึ้น 18% จากปีก่อน คิดเป็นสัดส่วน 42% จากเป้าทั้งปีที่ 2.15 หมื่นล้านบาท
อีกทั้งยังมีโอกาสทำได้สูงกว่าเป้าหมาย เนื่องจากช่วงครึ่งหลังของปี 63 จะมีการเปิดโครงการใหม่เพิ่มมากขึ้น
ทั้งนี้ ฝ่ายวิจัยมีการปรับกำไรสุทธิปี 2563 ขึ้นจากเดิม 10% เป็น 2.3 พันล้านบาท จากยอด presales ที่เพิ่มขึ้นส่วนใหญ่สามารถรับรู้เป็นรายได้ในปีนี้ โดยประเมินยอดโอน (รวม JV) ที่ 1.5 หมื่นล้านบาท จากเดิมที่ 1.3 หมื่นล้านบาท ซึ่งปัจจุบันมี ORI มี backlog ครอบคลุมรายได้ทั้งปีนี้แล้ว
ขณะที่ ราคาหุ้นปรับตัวขึ้นและ outperform SET +21% ในช่วง 1 เดือนที่ผ่านมา จากราคาหุ้นที่ปรับตัวลดลงมากเกินไปก่อนหน้านี้ ขณะที่ยอด presales เดือน เม.ย.ทำได้ดี และยังดีขึ้นต่อเนื่องในเดือน พ.ค. โดยยังคงแนะนำ “ซื้อ” จากแนวโน้มกำไรที่จะกลับมาดีขึ้นในช่วง ครึ่งหลังของปีนี้ จาก backlog ที่เพิ่มขึ้น และมีคอนโดใหม่เริ่มโอนมากขึ้น
ทั้งนี้ Presales ของ ORI ในช่วง 5 เดือนแรกปีนี้ยังโดดเด่น เพิ่มขึ้น 18% จากปีก่อน โดย ORI แจ้งยอด presales เดือน พ.ค.63 ทำได้โดดเด่นที่ 2.4 พันล้านบาท เป็นระดับสูงสุดของปี แบ่งเป็นโครงการคอนโด 71% และแนวราบ 29% ซึ่งโครงการที่ขายได้ส่วนใหญ่จะเป็นโครงการพร้อมอยู่สามารถรับรู้รายได้ได้ภายในไตรมาส 3/63 ทำให้ 5 เดือนแรกสามารถทำ presales ได้รวม 9 พันล้านบาท เพิ่มขึ้น 18% จกปีก่อน และคิดเป็นสัดส่วน 42% จากเป้า presales ทั้งปี 2563 ที่ ORI ประเมินไว้ที่ 2.15 หมื่นล้านบาท
โดยนับว่ายังทำได้ดีแม้ในช่วงครึ่งแรกของปีนี้จะมีการเปิดโครงการใหม่เพียง 2 โครงการ มูลค่ารวม 4 พันล้านบาท ซึ่งเป็นโครงการแนวราบ แนวโน้มครึ่งปีหลังจะเปิดตัวโครงการใหม่เพิ่มขึ้นเป็น 1.6 หมื่นล้านบาท ซึ่งจะมีคอนโด 4 โครงการ มูลค่ารวม 7.9 พันล้านบาท ส่งผลให้ยอด presales ปีนี้มีโอกาสทำได้สูงกว่าเป้าหมายที่ ORI ตั้งเป้าไว้
พร้อมกันนี้ ฝ่ายวิจัยปรับกำไรสุทธิปี 2563 ขึ้น โดยคาดกำไรสุทธิช่วงครึ่งปีหลังจะดีขึ้นมาก จึงปรับกำไรสุทธิปี 2563 ขึ้นจากเดิม 10% เป็น 2.3 พันล้านบาท -24% จากปีก่อน จากยอด presales ที่เพิ่มขึ้นส่วนใหญ่สามารถรับรู้เป็นรายได้ในปีนี้
โดยประเมินยอดโอน (รวม JV) ที่ 1.5 หมื่นล้านบาท จากเดิมที่ 1.3 หมื่นล้านบาท ทั้งนี้ ประเมินว่า ณ ปัจจุบัน ORI จะมี backlog ที่สามารถรับรู้เป็นรายได้ช่วงไตรมาส 2-ไตรมาส 4/63 ที่ 1.5 หมื่นล้านบาท ซึ่งครอบคลุมประมาณการรายได้ทั้งหมด
สำหรับกำไรปกติไตรมาส 2/63 จะยังทรงตัวจากไตรมาสก่อน เนื่องจากยังมีคอนโดใหม่เริ่มโอนน้อย และยอด presales ที่ขายได้เดือน เม.ย.-พ.ค. คาดว่าจะโอนในช่วงครึ่งปีหลัง ประกอบกับในงวดครึ่งปีหลังจะมีคอนโดใหม่เริ่มโอนค่อนข้างมาก ซึ่งจะทำให้กำไรช่วงครึ่งหลังของปี 63 กลับมาเติบโตได้ดีอย่างต่อเนื่อง